बावीसा ब्राह्मण समाज शुरू करेगा संस्कृत पाठशाला
अखिल भारतीय बावीसा ब्राह्मण समाज के अखिल भारतीय अधिवेशन में तय किया है कि समाज धार धर्मशाला में संस्कृत पाठशाला शुरू करेगा। इसमें जिला प्रशासन सहयोग देगा। पाठशाला में पुरोहिताई का कोर्स कराया जाएगा।
समाज केंद्रीय स्थायी कोष का निर्माण भी करेगा। कोष में प्रतिवर्ष एक निश्चित राशि देने के लिए बड़ी संख्या में दानदाता आगे आए। राष्ट्रीय अध्यक्ष नरेंद्र प्रसाद व्यास ने स्थायी कोष में प्रतिवर्ष 25 हजार रु. देने की घोषणा की। अधिवेशन के दूसरे दिन विशेष अतिथि कलेक्टर जयश्री कियावत थीं।
उन्होंने समाज के अध्यक्ष व्यास व पूर्व मुख्यमंत्री कैलाश जोशी को कहा कि वे समाज को धार में संस्कृत पाठशाला खोलने के लिए प्रेरित करे। उनके संबोधन के दौरान संस्कृत पाठशाला प्रारंभ करने का निर्णय लिया गया। कलेक्टर ने अपनी ओर से इसके लिए 11 हजार रु. व धार समाज अध्यक्ष योगेश उपाध्याय ने समाज की ओर से 10 हजार रु. देने की घोषणा की। कलेक्टर ने कहा कि ब्राह्मण बच्चों को संस्कृत व वेदों का ज्ञान दिए जाने की आवश्यकता है। देश के अलावा विदेशों में भी पुरोहितों की काफी मांग है। इसे देखते हुए धार में संस्कृत पाठशाला शुरू कर बड़ी संख्या में पुरोहित तैयार किए जाने चाहिए। पाठशाला में बेटियों को भी संस्कृत का ज्ञान दिया जाए। वेद ज्ञान के आधार हैं, लेकिन दुर्भाग्य है कि नई पीढ़ी को इनके बारे में कोई जानकारी नहीं है।
बावीसा समाज का कदम सराहनीय : शास्त्री
प्रसिद्ध संस्कृत आचार्य पंडित हरिनारायण शास्त्री ने संस्कृत पाठशाला शुरू करने के अखिल भारतीय बावीसा ब्राह्मण समाज के निर्णय की सराहना की है। उन्होंने प्रस्ताव दिया कि वे पाठशाला में निःशुल्क शिक्षण कार्य के लिए सदैव तैयार रहेंगे। जानकारी समाज के प्रदीप शर्मा ने दी।
hin_Deva hin_Deva hin_Deva hin_Deva hin_Deva hin_Deva